User:धवल दीक्षित

राम अवतार दीक्षित

अमर क्रांतिकारी राम अवतार दीक्षित

फूँका था अंग्रेजों का थाना और झंडा,

मुरादाबाद भारत की आजादी के दीवानों की गाथा सुनकर आज भी रोंगटे खड़े हो जाते हैं।

भारत की आजादी के दीवानों की गाथा सुनकर आज भी रोंगटे खड़े हो जाते हैं। आजादी की लड़ाई में अपने शहर के क्रांतिकारियों के बलिदान की सच्चाई आज की पीढ़ी बहुत कम जानती है। यह बताना बहुत जरूरी है कि अपने शहर के वीर सपूतों ने भी स्वतंत्रता आंदोलनों की लड़ाई में अहम भूमिका निभाई थी। इन वीर सपूतों ने तमाम जुल्मों के बाद भी अंग्रेजों के सामने घुटने नहीं टेके थे। मुरादाबाद जिले के सैकड़ों क्रांतिकारियों ने जंगे-ए आजादी में अंग्रेजों के छक्के छुड़ाए थे। ऐसे ही शहर के वीर सपूत स्व.राम अवतार दीक्षित के शरीर में क्रांतिकारी पिता बूलचंद दीक्षित व माता सावित्री देवी का खून दौड़ रहा था। पीलीकोठी स्थित आवास विकास कालोनी निवासी स्व.रामअवतार के पिता बूलचंद दीक्षित व पिता सावित्री देवी को स्वतंत्रता आंदोलन की गतिविधियों में सक्रिय पाए जाने पर अंग्रेजों ने 1922 में लाहौर(तब भारत का हिस्सा) की जेल में बंद कर दिया था। स्वतंत्रता सेनानी स्वर्गीय रामअवतार दीक्षित का जन्म लाहौर की जेल में ही 1923 को हुआ था। तब स्व.रामअवतार के पिताजी व माताजी लाहौर में ही रहते थे। जेल से छूटने के बाद स्व.रामअवतार दीक्षित के माता पिता पश्चिमी उत्तर के सहारनपुर जिले के एक गांव में आकर बस गए। इनकी परवरिश सहारनपुर फिर बिजनौर जिले की तहसील धामपुर के जैतरा गांव में हुई। रामअवतार जैसे-जैसे जवानी की दहलीज पर चढ़े तो देश की आजादी के आंदोलनों में पिता की तरह खुद भी सक्रिय हो गए।

इतिहास इस बात का गवाह है कि स्व.रामअवतार दीक्षित ने धामपुर में थाना फूंक कर अंग्रेजी झडे को जला दिया था और रेलवे स्टेशन से सरकारी धन छीनकर स्वतंत्रता आदोलन के क्रांतिकारियों के सहयोग में लगा दिया था। इस घटना के कुछ समय बाद राम अवतार दीक्षित को उनके साथियों के साथ गिरफ्तार कर लिया था। जेल के अंदर भी इन्होंने क्रांति जारी रखी और अंग्रेजों द्वारा कैदियों के साथ होने वाले अमानवीय व्यवहार का विरोध किया, जिससे स्व.रामअवतार दीक्षित को कोड़ों की अतिरिक्त सजा भी सुनाई गई थी।

हुई थी दो वर्ष की सजा

-स्व.रामअवतार दीक्षित को 1942 में दो वर्ष की कठोर सजा सुनाई गई थी। उनके जेल में रहते दुकानदार अंग्रेजों के डर से परिवार को राशन देने से डरते थे। उनकी माता कई-कई दिनों तक भूखी रहीं, लेकिन अपने पुत्र एवं पति के देशप्रेम से सदा अभिमान से सर उठा कर चलती थीं।

मुस्लिम परिवार ने तीन दिन दी थी पनाह

-स्व.रामअवतार दीक्षित के छोटे बेटे धवल दीक्षित ने उस स्मरण को बयां किया जिसे उनके पिताजी अपने चारों बेटों व दोनों बेटियों को सुनाया करते थे। उन्होंने बताया कि एक बार पिताजी (स्व.राम अवतार दीक्षित) मुरादाबाद में एक आंदोलन की तैयारी कर रहे थे तो किसी ने मुखबरी कर दी कि रामअवतार दीक्षित सभा कर रहे हैं। पुलिस ने छापा मारा तो उन्हें उनके साथियों ने वहा से निकाला, उनके साथी यहा काला प्यादा मुहल्ले के आन्दोलनकारी इफ्तिखार फरीदी के घर ले गए और वहां वह तीन दिन तक रहे। रामअवतार दीक्षित के ब्राह्मण होने के नाते आंदोलनकारी इफ्तिखार फरीदी के यहा पूरे परिवार ने तीन दिन तक लहसुन प्याज एवं मांस का सेवन बिल्कुल बन्द कर दिया था। आज के माहौल को देख वह कहते थे कि आज जो हिन्दू मुस्लिम में एक दूसरे से भय का वातावरण है तब ऐसा नहीं था। दोनों ने इस देश की स्वतंत्रता के लिये मिलकर लड़ाई लड़ी थी।

खानाबदोश का जीवन जिया

-धवल दीक्षित के अनुसार आजादी के बाद पिताजी का जब विवाह हुआ तो निरंतर आन्दोलन में रहने के कारण परिवार आर्थिक संकट से जूझने लगा था। जिससे खानाबदोश की तरह से जीवन रहा। वह आंदोलनों में सक्रिय रहने के कारण विशेष शिक्षा प्राप्त नहीं कर सके थे। रामअवतार दीक्षित के क्रांतिकारी पिताजी बूलचंद भी विरासत में सिर्फ देश प्रेम के अतिरिक्त कुछ नहीं दे पाये थे। शादी के बाद माता मायादेवी ने भरपूर साथ निभाया, कई-कई दिन रोटी नहीं खाई पर पिता को कभी कुछ अनुभव नहीं होने दिया। पिताजी राम अवतार दीक्षित जी ने आजादी के बाद मजदूरी की, चौकीदारी की और खुद थोड़े बहुत पढ़े जिससे इनकी नौकरी परिवहन विभाग में लगी। फिर हमारी माता जी स्वर्गीय माया देवी को कठिन परिस्थितियों में डबल एमए एवं बीएड कराया, जिससे माता जी को सम्भल स्थित जीजीआइसी में प्रवक्ता पद पर नौकरी मिल गई।

-

स्वयं धोते थे कपड़े

वह पूरे जीवनपर्यन्त अपने कपड़े स्वंय धोते रहे और तकिये के नीचे रखकर ही प्रेस करते थे। जब भी माताजी धोने के लिये कहतीं तो मना कर देते थे। कहते थे कि तुम शिक्षक हो मेरे पुत्रों एवं स्कूल के अन्य बच्चों को देश प्रेम व देश का विकास कैसे हो इसकी शिक्षा दो।

दीक्षित जी का भरा पूरा परिवार

छह संतान में चार बेटे व दो बेटियां हैं। दो बेटे व दो बेटियां सरकारी शिक्षा विभाग में हैं। दो बेटे समाज सेवा एवं व्यापार में हैं।

--

पूर्ण स्वराज के लिए संघर्ष जारी

पिता के सपने को पूरा करने के लिए पूर्ण स्वराज के लिये संघर्ष जारी है। वह अक्सर बेटों को भी देश के प्रति समर्पण भावना पैदा करने की बात करते थे। वह कहते थे कि समय का मूल्य समझो इसको व्यर्थ मत जाने दो।

शहीद भगत सिंह के चाचा के करीब रहे

राम अवतार के पिताजी बूलचंद व सावित्री देवी शहीद भगत सिंह के चाचा अजीत सिंह के बेहद करीबी थे और इनके साथ भी स्वतंत्रता आंदोलन में हिस्सा लिया था। स्व.बूलचंद दीक्षित ने सूफी अंबा प्रसाद के साथ कार्य किया था।

क्रांतिकारियों के परिवारों की स्थिति दयनीय

धवल दीक्षित कहते हैं कि पिताजी आजादी के बाद क्रांतिकारियों के परिवारों की दयनीय स्थिति को लेकर काफी पीड़ित रहते थे। कहते थे उनका सम्मान एवं सहयोग होना चाहिये। पिता रामअवतार दीक्षित का निधन 23 दिसंबर 2006 को हो गया था। उनके निधन से पूर्व ही हम चारों भाईयों ने एक संस्था का सृजन किया था। जिसका नाम रैड सोसायटी रखा गया। यह निरंतर शहीदों के परिवार एवं वंशजों को सहयोग व सम्मानित करती आ रही है। सम्मान पाने वालों में सुभाष चन्द्र बोस, चंद्र शेखर आजाद, शहीद भगत सिंह, मंगल पांडे एवं सुखदेव के परिवारों के व्यक्ति रहे हैं। क्रांतिकारी व शहीदों के परिवारों को सम्मानित व सेवा करने का कार्य निरंतर चल रहा है।